
«SPAFRICA». Concepte: Julian Hetzel, Ntando Cele. Dramatúrgia: Miguel Melgares. Interpretació: Ntando Cele. Consells artístics: Sodja Lotker, Khanyisile Mbongwa. Música i composició: Frank Wienk. Disseny d’il·luminació: Nico de Rooij. Coordinació tècnica: Vincent Beune, Aengus Havinga. Tècnics: Tom Doeven, Simon Kelaita, Bea Verbeek, Wout Jansen. Solucions tècniques: Merijn Versnel, Guido Bevers. Coordinació de producció: Marieke van den Bosch. Assistent de producció: Jana Riese. Assistent de disseny de vestuari: Merel van Erpers Roijaards. Màscara: Carly Heathcote. Maquillatge: Julia Markow. Creadora d’attrezzo: Saskia Hartog. Documentació de vídeo: Reynold Reynolds, Bongeka Ngcobo. Una producció de Studio Julian Hetzel. En coproducció amb CAMPO Gant (Bèlgica), Teatre de Vidy-Lausana, Schauspiel Leipzig, SPRING Performing Arts Festival d’Utrecht, Auawirleben de Berna. Amb el suport de Performing Arts Fund NL, Ajuntament d’Utrecht, Fonds 21 (Països Baixos), Vriendenloterij Fund (Països Baixos), Prins Bernhard Culture Fund (Països Baixos), Fentener van Vlissingen Fonds (Països Baixos), Onassis AiR (Grècia) i 16 on Lerotholi Gallery (Sud-àfrica). L'espectacle inclou llums estroboscòpics. Direcció: Julian Hetzel. Festival Grec 2026. Centre de les Arts Lliures - Fundació Joan Brossa, Barcelona. Del 7 al 8 de juliol 2026.

Llàgrimes d’europeus blancs


SPAfrica és un títol que uneix els conceptes «spa» i «Àfrica». Balneari africà. En alemany, Spass significa «diversió», per la qual cosa el concepte SPAfrica també pot recordar, ni que sigui per proximitat fonètica, a quelcom semblant a un parc d’atraccions, un lloc on tot allò africà es converteix en entreteniment. El creador alemany Julian Hetzel en sap un munt, de contrastar la seva condició d’home europeu, blanc i heterosexual amb temes com el postcolonialisme i el racisme: encara recordem el seu Mount Average a l’enyorat cicle Katharsis del Lliure. La creadora sud-africana establerta a Suïssa Ntando Cele conrea espectacles polítics i musicals que qüestionen els nostres prejudicis (els dels blancs): Hetzel i Cele es van aliar el 2023 per crear SPAfrica, muntatge que des de llavors gira pels millors escenaris d’Europa per incomodar-nos a tots nosaltres, europeus. Que bona falta ens fa.


Començar un espectacle pel col·loqui postfunció és una cosa que ja hem vist (a casa ho ha fet Pere Faura a Mètode rosa, sense anar més lluny), però la sorpresa va ser doble, pels qui vam anar a la Fundació Joan Brossa. En el paper d’entrevistador teníem a Ferran Dordal Lalueza, el nostre creador més germànic. A l’altra banda, un Julian Hetzel de mirada fixa, estràbica i inquietant.

El seu caràcter unheimlich era causat per una màscara hiperrealista, de làtex, sota la qual s’hi amagava Cele, amb la veu distorsionada pel micròfon. Les mans negres la delataven, en un whiteface postdramàtic i gens problemàtic. [No cal que us expliquem ara per què no heu de fer blackface, amics igualadins i alcoians].

Dordal va interpretar el paper amb la seva seriositat habitual, mentre «Hetzel» explicava el projecte d’intercanviar llàgrimes d’europeus per aigua de Sud-àfrica. Empatia, intervenció, reparació. Pluja artificial que regui els camps africans gràcies als europeus blanquets. Una ampolla d’aigua pot travessar fronteres amb més facilitat que una persona (si la compres a preu d’or a l’aeroport, evidentment), per tant: ¿per què no convertir la mala consciència en benefici econòmic? L’aigua és el nou petroli, les relacions entre el racisme i el capitalisme són estretíssimes («¿Per què Europa és tan bonica?») i si vols robar un banc, fes-te banquer (com diria Bertolt Brecht). «SPAfrica no és un producte, és una obra d’art líquida».

Mereix una menció especial el traductor que va fer els sobretítols en català: els voluntaris europeus que es prestin a donar les seves llàgrimes als sud-africans seran voluntears, en anglès, i ploruntaris, en català. Bravo. «Els artistes transformem la merda en or», continua Hetzel, i el mercat (dels festivals europeus) sempre necessita nous traumes. Dordal desapareix d’escena i també ho fa Hetzel: de sota la màscara asfixiant en sorgirà Ntando Cele. Parlarà en un idioma estranger (com a Netflix, allò que diu no serà traduït) i saltarà i ballarà per a tots nosaltres. Com, any rere any, veiem al Grec i a tants altres festivals: la inevitable quota d’espectacles on els nostres amics africans venen a entretenir-nos, a meravellar-nos amb el seu ritme i els seus cossos fibrats.

«¿Com puc ser autèntica si sempre se’m veu com un estereotip?». «Sovint parlem de cicatrius, però són ferides». Cele demana si hi ha alguna persona entre el públic que vulgui sortir a l’escenari a plorar, i en la meva funció ho va fer la periodista i teatraire Carme Canet: les seves llàgrimes van ser de veritat. El dispositiu, la màscara transparent per recollir les llàgrimes dels europeus i enviar-les a l’Àfrica és un invent prodigiós, una idea tan brillant com la MaskCat que va inventar-se Joan Canadell en temps pandèmics.


«El rol de l’artista és recordar al públic una cosa que ha oblidat», diu Dordal citant a Arthur Miller. La performer sud-africana performa tot allò que esperem de l’africanitat: el caràcter animal i salvatge del gos rabiós, la voluptuositat i sensualitat de la dona que mou el cul i els malucs. «Heu pagat per mirar-me! ¿Això és el que voleu?». «Jo sóc l’altre, i em necessiteu per sentir. I si l’altre no us necessita».


SPAfrica és una peça molt intel·ligent i punyent, i Cele és una bèstia escènica, que ens entreté alhora que ens incomoda, explicant acudits racistes i fent el que faci falta. «No soc la resposta ni la solució». «El drama és trauma, i el trauma és or». I can’t breathe. I un smiley somriu, amb la sang vermella de tot un poble.
Oriol Puig Taulé, Núvol, 15 juliol 2026
Els lladrucs de la gossa negra

Ara que no ens escolta ningú: ¿vosaltres sou persones de llàgrima fàcil a les quals els hi costa ben poc posar-se a plorar —posem per cas— davant les imatges d’una ficció cinematogràfica? Al cap i a la fi, és ben sabut que una de les virtuts de la bona ficció rau en la seva capacitat per crear sovint des de l’artifici realitats més colpidores que la mateixa realitat. Tant és així, que de vegades fins i tot la més sentimental comèdia dramàtica pot omplir d’humitat els teus lacrimals més fàcilment que el més brutal documental.


¿Us fa vergonya contestar amb sinceritat la pregunta anterior? Doncs no us n'ha de fer gens ni mica. Aquí teniu com a exemple la mateixa estupenda protagonista d’aquesta proposta escènica, l’actriu, performer, i també directora i creadora escènica sud-africana establerta a Suïssa, Ntando Cele.

Malgrat el seu ben compromès i ben radical curriculum professional, ella és la primera en reconèixer després de fer-nos la ja esmentada pregunta i lluint el més amable dels seus somriures que li costa ben poc posar-se a plorar. I que ho fa també sovint davant les tempestes emocionals que provoquen els actors i les actrius des d’una pantalla.


Però és que ara, tenir la llàgrima fàcil pot fer també de vosaltres els candidats ideals per participar ben activament en un agosarat projecte solidari amb molt també de projecte artístic que atiarà la consciencia col·lectiva, tot proposant-nos intercanviar llàgrimes europees predominantment blanques, per selecta aigua embotellada procedent de l’Àfrica negre. Una ampolla de SPAfrica no conté només una mica de H20 subsahariana; el que conté és una quantitat enorme d’empatia embotellada. I això no té preu.


Encara que sí que el puguin tenir tant les ampolles d’aigua com les conscienciades llàgrimes envasades: el valor d’aquests líquids elements creix a mesura que recorren en direcció oposada els nou-mil quilòmetres que separen els seus punt de procedència. I aquí és on les lleis del mercat i el mercantilisme propi de l’extractivisme colonial, poden acabar convertint-se en estranys i insospitats companys de viatge d’una voluntariosa empatia amb quelcom d’explotació emocional. Explotar recursos i explotar emocions, potser no són conceptes massa distants.


En qualsevol cas, no li posem pals a la roda de la solidaritat compromesa! Per si de cas voleu formar part del voluntariat, heu de saber que les llàgrimes provenen de granges recol·lectores. I que, la causa a la qual es recorre per tal de provocar-les es troba en la pèrdua i el patiment originats per uns moviments migratoris que sovint omplen també de cadàvers tant els camins com especialment els mars pels quals transiten.

Ara bé: si per aconseguir el buscat plor has de fer una mica de trampa i centrar la teva ment en qualsevol altra cosa que et resulti més íntimament dolorosa, tampoc no cal gastar manies. Tot i que, de vegades, per molt que t’esforcis, no hi ha manera. Aquest va ser el cas del voluntari que acceptà el repte proposat per Cele al llarg de la representació de l’espectacle a la qual vaig assistir. Però, i malgrat que l’aspirant a ploraner portava el molt redemptor nom de Jesús, no va ser possible extraure dels seus ulls una llàgrima salvadora.


I és que no tothom pot posar-se a plorar desconsoladament com si res de la manera com ho fa Cele després d’haver posat a prova (en aquest cas, amb mala nota) el seu públic. És clar que ella juga amb avantatge. I no solament per la seva formació professional; també perquè, com a dona negra nascuda a Àfrica però resident a Europa que porta anys recorrent els circuits escènics amb propostes en les quals els efectes derivats de la racialització ocupen un lloc primordial, està ben acostumada a reconèixer els estereotips dins dels quals l’ubica la mirada blanca.

I el seu plor desconsolat s’ajusta també a un d’aquests estereotips, tot convidant a oferir-li a Cele la mirada acollidora que, des de la seva còmoda butaca, creu sentir-se molt solidaria amb el dolor aliè i molt enutjada envers les injustes causes que provoquen aquest dolor. Ara bé: ¿pot ser que també aquesta mirada i aquesta solidaritat i aquest enutjament responguin alhora als nostres propis estereotips?


Aquesta nova pregunta ens porta cap el tram inicial de l’espectacle, que resulta que és també el seu tram final. La representació s’ha acabat ja. I ara, el ben conegut dramaturg Ferran Dordal, reconvertit per a l’ocasió en entrevistador, es disposa a fer-li unes quantes preguntes tant sobre l’obra com sobre el projecte SPAfrica a Julian Hetzel, un nom també ben prestigiós en el territori de les accions teatrals i performatives i les arts visuals més políticament punyents. Ell és alhora el coautor de l’espectacle juntament amb Cele, que ara mateix s’està donant una ben merescuda dutxa, després d’haver-nos realitzat tan notable demostració dels seus magnífics recursos interpretatius.


Val a dir que, a primer cop de vista, Hetzel presenta un aspecte estrany i diria que molt desmillorat, amb un rostre que sembla una màscara, i unes mans i uns bracets molt més foscos de l’habitual. Sí, l’heu encertada: qui es troba darrera la màscara no és altra que la mateixa Cele, la qual afirma que “quan interpreto una figura blanca, necessito una màscara per tal que em veieu com un altre ésser humà i no només com una altra cosa marró queixant-se a l’escenari. Utilitzar una màscara em dona una perspectiva diferent; em permet tenir capes de llibertat artística”.


Doncs, sota aquestes capes emmascarades, Hetzel va responent a les acurades preguntes que li fa Dordal (unes preguntes que no deixen tampoc de respondre als estereotips pels quals es regeixen determinades entrevistes) amb assenyats raonaments que fan ben palès el seu irreductible compromís amb l’activisme creatiu més incisivament transformador. Això fins que amb una latent ironia que mai no perd els papers ni les bones formes, les preguntes comencin a assenyalar paradoxes potser difícilment assumibles per una ment creativa com ara ho és la de Hetzel; una ment creativa d’una pulcritud ètica difícilment qüestionable. ¿Què s’ha cregut aquest Dordal?


I encara que l’entrevistador que després farà un nou acte de presència de manera vídeogràfica i parcialitzada (només els seus llavis es faran visibles) no perdi mai els papers, l’entrevistat sí que els perd. La seva immaculada imatge no pot suportar ni tolerar aquesta mena de qüestionaments. Ha arribat l’hora de fer caure la màscara. Ha arribat el moment en què Cele prengui possessió de l’escenari. Que ella mateixa respongui a les preguntes de l’entrevistador. I que evidenciï de quina manera l’estereotip empàtic i tranquil·litzador en el qual la situa la nostra mirada (cas que aquesta sigui una mirada blanca) pot mutar també en l’estereotip que desperta pors latents en la mirada blanca, i la deixa en estat neguitós.


El rostre somrient va adoptant a tota velocitat l’expressió d’un rostre rabiós cada cop més enfurismat. L’amenaça es fa cada cop més inquietat. El cos de Cele comença a donar les violentes sacsejades que donaria un gos ensinistrat per atacar l’enemic. Sort en tenim de les corretges que li impedeixen abalançar-se damunt nostre. Al llarg d’aquest extraordinari fragment escènic, em va venir al cap la imatge del gos blanc ensinistrat per atacar qualsevol cos negre que el poc subtil, però del tot sensacional Samuel Fuller, ens mostra a la seva brutal pel·lícula White Dog. Encara que en aquest cas l’amenaça d’atac es produeixi en sentit racialment invers.I encara que la ràbia no respongui en aquest cas a l’ensinistrament, si no a les vexacions silencioses que s’han anat acumulant amb el temps.


Ara fa tretze anys, va esclatar a uns Estats Units governats per primer cop per un president afroamericà el moviment Black Lives Matter sobre el qual la Cele rep també una pregunta. Però Ntando la capgira, tot transformant-la en un no menys contundent nou slogan: White Lies Matter. Les mentides dels blancs que han donat forma i consistència als estereotips negres interpretats per la mateixa Cele importen de debò. I desmuntar la seva fal·làcia constitueix un objectiu primordial.

Això, mentre la consciencia corrupta del sistema que va donar carta blanca a l’esclavisme i a l’explotació de recursos a la qual ha estat i segueix estant sotmès el continent africà, es renta les mans amb l’aigua procedent de les ampolles SPAfrica. Quelcom que Cele (que posa també música al trauma amb furiós talent en un dels vibrants temes musicals integrats en la proposta) i Hetzel assenyalen sense quedar-se ancorats en el discurs repetitiu, tot omplint el seu espectacle de ben mesurat humor irònic… fins que la justificadament malhumorada gossa ensenyi les dents.

Ramon Oliver, 13 juliol 2026
 PAGE 
1

